讀蕭相國傳嘉召平出處之合義作召平詩
作者：陳長方
朝代：宋

paragraphs: 秦刑次骨政如虎，六合瓦分訪前主。
龍蛇五年垓下定，尺地寸天皆漢土。
青門抱甕等齊民，齎志肯教重屈身。
採薇昔日首陽下，豈謂周武慙商辛。
爲臣委質貳乃辟，况我陪封存故國。
不知荒虐但知君，可卷隨人心匪席。
每開汗簡爲潸然，出處真成不愧天。
袖手叵堪餘伎癢，往弔酇侯消未然。
高皇漫道羣雄祖，何似蕭王更英武。
一相不能推赤心，終至遭君玩掌股。
君不見臧文仲，厚祿知賢不能共。
千古難辭竊位譏，我爲酇侯還忸怩。